Hoender-en-patatpot | Landbou
Hierdie geurige potjie het 'n eksotiese kerriesmakie danksy vars gemmer, speserye en klapperroom. Dit is heerlik en sommer lekker vinnig gaar. Ek het dieselfde resep al met lamskenkels gemaak en dit is net so lekker. Jy moet net seker maak dat daar deurgaans genoeg vloeistof in die pot is.
10 ml gerasperde, vars gemmer
3 ml elk fyn kaneel en komyn
1 blik (440 g) klapperroom
2 groot patats, geskrop en in skywe gesny
Vars tiemietakkies, om af te rond
Verhit die olie in 'n plat swartpot wat jy op 'n driepootstaander op warm kole staanmaak. Geur die hoenderstukke met sout en peper en braai dit in die olie tot goudbruin. Skep uit en hou eenkant. Braai die uie, knoffel, gemmer en speserye in dieselfde pot tot die uie sag is. Skep die hoender terug en voeg die suurlemoensap en klapperroom by.
Maak die klapperroomblik vol water en voeg dit ook by. Roer liggies, sit die pot se deksel op en krap 'n paar kole onder die pot uit sodat die pot net stadig prut. Laat prut vir 1 uur. Haal die deksel af en pak die patats op die hoender. (Voeg 'n bietjie water by as die vloeistof min lyk.)
Sit weer die deksel op, krap 'n paar kole onder die pot in en laat prut die pot vir nog 30-40 minute tot die patats lekker sag en die sous ryk en romerig is. Geur na smaak met sout, peper en dalk 'n paar druppels heuning. Rond af met tiemie en sit voor op rys.